להב החרמש

להב החרמש (באנגלית: Arc of a Scythe) היא סדרת ספרי מדע בדיוני לנוער מאת ניל שוסטרמן. הדמויות הראשיות בסדרה הן סיטרה טרנובה ורואן דמיש. הספר הראשון בטרילוגיה, "חרמש", יצא לאור בשנת 2017, השלישי בסדרה, "הצלצול" יצא בשנת 2020. והאחרון "ליקוטים" יצא בעברית בשנת 2025.

ספרי הסדרה מתרחשים בעולם מושלם, ללא רעב, ללא מחלות וללא סבל. האנושות גם הצליחה להכניע את המוות. העולם המאוחד והשליו נשלט על ידי בינה מלאכותית מיטיבה וכמעט כל-יכולה שנקראת העננה, אשר שמה לעצמה סייגים ולכן אינה פוגעת באנשים לרעה. על מנת למנוע פיצוץ אוכלוסין נקבע כי גוף מיוחד יהיה אחראי על נטילת חייהם של אנשים, והחברים בו נקראים "חרמשים" (היות שבתרבות הפופולרית החרמש משמש כנשקו של מלאך המוות).

"להב החרמש" היא טרילוגיית ספרי דיסטופיה לנוער. הסדרה אפלה אך אופטימית ועוסקת בשאלות קיומיות כמו טבע האדם, החיים והמוות, משמעות החיים ובחירה חופשית.

בסוף שנת 2022 יצא ספר ספין אוף הנקרא "Gleanings" שתורגם לעברית ב-2025 בשם: "ליקוטים".

 עולם ההתרחשות 

העלילה מתרחשת בכדור הארץ. בשנת 2042, מתגלה האלמוות באופן יעיל, כך שהוא מאפשר לבני אדם לאפס את גילם הפיזי תוך שמירה על זיכרונם (עד גיל עשרים). בנוסף, טכנולוגיה רפואית מתקדמת מאפשרת תיקון של כל פציעה, אפילו קטלנית (חוץ משרפה למוות), תוך ימים ספורים באמצעות ננובוטים (או עבור פציעות חמורות יותר, הליך בית חולים המכונה החייאה). הטכנולוגיות המהפכניות האלו הם אלה שאיפשרו לאנושות לנצח את המוות ולסיים את מה שמיוחס כעידן התמותה.

בנוסף לכך, בינה מלאכותית כמעט כל יכולה הנקראת ה"עננה" (Thunderhead) נוצרה בסביבות אותה התקופה, המתוארת כ"התפתחות הענן". העננה עוצבה בקפידה עם מניעים מושלמים ואכפתיים, מתוך רצון להיות השומרת האוהבת של האנושות. אף על פי שבהתחלה כולם היום ספקניים, בסוף כל הממשלות נכנעו לעננה, וכל כדור הארץ הפך מאוחד ושליו. תחת שימוש בכל הידע והכוח של האנושות, העננה הצליחה לפתור את ההתחממות הגלובלית, מחלות נפשיות, רעב ואפליה. על מנת להביא לחיים משמעות ולמנוע פיצוץ אוכלוסין העננה החליטה שהמוות עדיין הכרחי, אבל שהיא לא תהיה אמצעי המוות, כיוון שהיא לא רוצה ולא מסוגלת להיראות כרוצחת.

במקום העננה, קם מסדר של אנשים הנקרא ה"חרמשוּת" (Scythedom, על שם החרמש שמשמש כנשקו המיתולוגי של המוות). זהו מסדר של אנשים ("חרמשים" ו"חרמשות") שאחראים על הרג של אחרים לצמיתות, ללא אפשרות החייאה על פי חוק, פעולה שנקראת "ליקוט". העננה מוצאת שזאת הגישה הטובה ביותר. החרמשים עונדים טבעות המעניקות חסינות מליקוט על ידי העברת ה-DNA של האדם למסד הנתונים. ברגע שנהפכים לחרמשים, הם חייבים להחליף את שמם לפטרון היסטורי (כמו החרמש פאראדיי או החרמשה קירי). חרמשים מופרדים לגמרי מחוקי העננה, והם אינם צריכים לציית לשום חוק מלבד לחוקי החרמשות.

 מונחים 

 חרמש/ה (Scythe) – גבר או אישה החברים במסדר החרמשוּת (Scythedom), כשם נשקו המיתולוגי של מלאך המוות, שאחראי לנטילת חיים באופן סופי ובלתי הפיך. המסדר הוקם כדי למנוע פיצוץ אוכלוסין. החרמשים כפופים רק לחוקי החרמשות ויש להם "רישיון להרוג". אחרי ההסמכה הם משנים את שמם לשם פטרון היסטורי (כגון החרמש פאראדיי). הם לובשים גלימות צבעוניות ובעלי טבעת חסינות.
 ליקוט  (Gleaning) – נטילת חיים באופן סופי ובלתי הפיך על ידי חרמש או חרמשה.
 חסינות – הענקת חסינות מליקוט לפרק זמן קצוב, לרוב שנה. את החסינות משיגים על ידי הטבעת ה-DNA בטבעת החסינות של חרמש, לרוב על ידי נישוקה.
 יומן ליקוט – יומן בו החרמשים חייבים לכתוב ולתעד את מעשיהם, את מחשבותיהם ואת רגשותיהם. מטרתו לעזור להם לשמור על צלם אנוש ולהתמודד נפשית עם הליקוטים.
 העננה (Thunderhead) – בינה מלאכותית (כמעט) אומניפוטנטית, יודעת-כל ומיטיבה ששולטת באנושות ומנהלת אותה בצורה כמעט אוטופית.
 המוח האחורי של העננה – כל המידע שיש בידי העננה, אך בלי התודעה שלה ובלי העיבוד והתיווך שלה. משמש גורמים בעלי הרשאה לבצע מחקרים, חיפושים וכריית נתונים.
 לב-מריקה – חבל ארץ שכולל את אמריקה הצפונית ובו מתרחשת העלילה.
 הלהב הרם – ראש מסדר החרמשוּת במחוז מסוים.
 בוקאטור – אמנות הלחימה של החרמשים, המשמשת אותם בקרב לא חמוש או להגנה עצמית. מבוססת על בוקאטור .
 ננובוטים – רובוטים זעירים (מסוג מכונה מולקולרית) שמוזרקים לגוף האדם, משככים כאבים ומרפאים פציעות ומחלות. יש ננובוטים שיודעים לווסת רגשות ולשנות מצבי רוח.
 החייאה – החזרת אדם לחיים אחרי שנפגע באופן קשה ומת. נעשה במרכזי החייאה שהם מעין "בתי חולים".
 רחפנבולנס – רחפן ואמבולנס שמעביר אנשים שנפצעו קשה או אנוש למרכזי החייאה.
 לשוב על עקבותיו – להפוך את ההזדקנות של אדם ולחזיר את גופו לצעירותו. כך למעשה ניתן להשיג נעורי נצח.
 עידן התמותה – העידן שלפני שהאנושות השיגה את היכולת להבטיח חיי נצח באמצעות התקדמות ענקית ברפואה וננוטכנולוגיה.
 טוניסטים – אנשים המשתייכים לכת דתית אנטי-חרמשית ומאמינים ברעיון של "מוות טבעי". הצליל קדוש להם. לעיתים הם קורבנות של חרמשים ושל לעג. נאמר שהם מאמינים בדבר הנקרא הטון ובאירוע המכונה "ההדהוד הגדול". סמלם הוא קולן גדול. קירי בזה להם, וגודארד מעלה רעיון לבצע בהם רצח עם.

 משמר הלהב – כוח השיטור והאבטחה של החרמשוּת.
 רב-קוטל – חבר במועצת החרמשים העליונה. יש 7 כאלו, אחד לכל יבשת. 
 הלהב העליון – ראש מסדר החרמשוּת העולמי.
 סוכן עב – סוכן מיוחד מטעם העננה.
 ממשק הרשות – משרד שתפקידו לגשר בין העננה לאנושות. משרתים בו פקידים מטעם העננה.
 מפוקפקים – בני אדם עם נטייה עבריינית והתנהגות אנטי-סוציאלית. מעמדם נמוך יותר והם מפוקחים על ידי קציני מבחן.
 מממ – מועדון "מילוי משאלות מיושן". מקום בו מפוקפקים יכולים לממש את העבריינות שלהם מבלי לפגוע בחברה.
 מחוז זיכיון – מחוז בו העננה והאנשים מבצעים ניסויים חברתיים בדרכי הממשל והחוקים.
 דוריה (אֶנְדוּרָה) - אי לב הדורות – אי מלאכותי השייך כולו לחרמשוּת ומתנהל ללא דריסת רגל של העננה. בו יושבת מועצת החרמשים העולמית.
 ארץ נוד – ארכיפלג סודי באוקיינוס שבו קיים מנגנון אל-כשל למקרה שהחרמשוּת תושחת ותצא משליטה.

 עלילה 

 חרמש (2016) 

הספר הראשון מציג את העולם ואת מסדר החרמשות. הוא עוקב אחרי הכשרתם של שני בני נוער, סיטרה טרנובה ורואן דמיש, שנבחרו להיות שוליות חרמש. במקביל, מתנהל בחרמשות מאבק בין הגווארדיה הישנה (אותה מייצגים החרמש פאראדיי והחרמשה קירי) שמאמינים שהליקוט צריך לעשות עם חמלה וכבוד, לבין החרמש גודארד שדוגל בכך שהחרמשים צריכים ליהנות מהליקוט ולא לחיות בסגפנות. לגודארד יש פמליית חרמשים שמשרתת אותו, בהם החרמשה ראנד, והוא סוחף יותר ויותר חרמשים אחריו. במהלך ההכשרה, כדי לגרום לתחרות בין סיטרה לרואן, מקבלת מועצת חרמשוּת לב-מריקה החלטה שרק אחד מהם יוסמך כחרמש והמנצח יצטרך "ללקט" (כלומר: להרוג סופית) את המפסיד. בעוד החרמש פאראדיי מלקט את עצמו לכאורה כדי לשחררם מעול החניכות, הלהב-הרם קסנוקרטס מחליט לפצל ביניהם וסיטרה מוצבת כשולייה של החרמשה קירי בעוד שרואן מוצב כשולייה של החרמש גודארד. כעת, שהם משני צידי המתרס, סיטרה ורואן נמצאים בדילמה כיצד לא לאבד את אנושיותם ואת חייהם.

 עננה (2018) 

בספר השני ממשיך המאבק בין הגווארדיה הישנה שדוגלת בליקוט רחום לבין הסדר החדש. בעוד החרמשה קירי והחרמשה אנסטסיה (סיטרה טרנובה) מנסות לתקן את החרמשוּת מבפנים, רואן דמיש עוטה את הזהות של החרמש לוציפר ומחסל חרמשים מושחתים ואכזריים. החרמשה ראנד, חסידתו של גודארד, לוקחת את טייגר סלזר, חברו הטוב של רואן, כשולייה. במהלך הספר החרמש גודארד חוזר מהמתים ומנסה להשתלט על חרמשוּת לב-מריקה, וגורר את החרמשות קירי ואנסטסיה למשפט מולו בדוריה - אי לב הדורות ומקום מושבה של מועצת החרמשוּת העליונה. במקביל, גרייסון טוליבר מופעל כסוכן לא רשמי מטעם העננה בניסיון למנוע את רצח החרמשות קירי ואנסטסיה מבלי לעבור על החוקים שאוסרים התערבות ישירה. הספר כולו מסופר מנקודת מבטה של העננה ומשובצים בו מונולוגים המציגים את מחשבותיה.

 הצלצול (2020) 

הספר ממשיך את עלילת הספר השני. אחרי הטבעת דוריה החרמש גודארד משתלט על חרמשוּת מריקה ומבצר את מעמדו. העננה החליטה להפסיק לתקשר עם האנושות מלבד עם גרייסון טוליבר שמצא מקלט במנזר טוֹניסטי. הטוניסטים רואים בטוליבר סוג של משיח שמכונה הצלצול (The Toll) ורבבות מאמינים עולים אליו לרגל כאשר העננה מסייעת לו ומפעילה אותו כדי לממש את תוכניתה. החרמשה אנסטסטיה ורואן מוצלים מכספת החרמשוּת שטבעה על ידי חרמשוּת אמוזניה וקפטן ג'ריקו (ג'רי) סטבנס, ג'נדרפלואיד וקברניטת ספינת הנצלה (המין הביולוגי שלה הוא אשה). בעוד החרמשה אנסטסיה מובילה את החרמשויות בעולם שמתנגדות לגודארד ורואן עובר מיד ליד בין שובים שונים ומנסה לגרום לחרמשה ראנד לרגשות אשם על מעשיה (ובייחוד על מה שהיא עוללה לטייגר), העננה יוזמת פרויקט סודי באי נסתר שמכונה "ארץ נוֹד" ובו תקועים החרמש פאראדיי והספרנית מונירה שמנסים להפעיל מנגנון אל-כשל מסתורי שנועד לתרחיש האימים שבו החרמשוּת תושחת ותצא מכלל שליטה.

 קישורים חיצוניים 



  איורי הדמויות הראשיות בפליקר: רואן דמיש - החרמש לוציפר, סיטרה טרנובה - החרמשה אנסטסיה, החרמשה קירי, החרמש פאראדיי, החרמש גודארד, החרמשה ראנד

הערות שוליים

קטגוריה:סדרות ספרי מדע בדיוני